Eigil Andersen (SF), 2012-04-10:
Når vi mangler arbejdskraft, enten generel eller med særlige kvalifikationer, kan udenlandsk arbejdskraft modvirke flaskehalse og bidrage til vækst i Danmark, og det er godt.
Tilsvarende har f.eks. danske håndværkere i perioder med stor arbejdsløshed haft gavn af at kunne tage til især Tyskland og Norge for at arbejde, og lige nu oplever vi, at der er temmelig mange sygeplejersker, danske arbejdsløse sygeplejersker, som tager til Norge for at få job.
Men vi må også tage bestik af, at i perioder med arbejdsløshed, som vi har nu, kan udenlandsk arbejdskraft medføre social dumping, som det også er blevet nævnt i debatten her, og det betyder simpelt hen, at danske job så bliver undermineret på grund af underbetaling, at man overtræder lovreglerne, ved at de udenlandske firmaer ikke betaler skat og moms, at man overtræder arbejdsmiljøregler m.v.
Og det er naturligvis uacceptabelt, at danske job bliver undermineret på den måde.
Derfor var det en stor dag, da Folketinget under den nye regering vedtog at bevilge 65 mio. kr. til en mere effektiv kontrol mod social dumping, og som det er nævnt, er pengene gået til Arbejdstilsynet, politi og SKAT.
Det undrer mig derfor fortsat uhyre meget, at tre borgerlige partier stemte imod den bevilling.
De mener altså åbenbart, at det er helt i orden, at danske job undermineres, så flere beboere i Danmark bliver arbejdsløse.
Her kan jeg så bare sige, at der er tusindvis af danske bygningsarbejdere og danske lastbilchauffører, der kan sige, at det er forkert.
Den har ikke været tilstrækkelig, og derfor er der sket forbedringer under den nye regering, som aldrig kunne være sket under den tidligere på grund af borgerlig modstand.
Så vil jeg minde om, at der er andre end lønmodtagerne, som bliver ramt af social dumping.
Det rammer også danske virksomhedsejere.
Tænk bare på de håndværksmestre og lastbilvognmænd, der giver en ordentlig løn og betaler den moms og den skat, som de skal, og som overholder arbejdsmiljøreglerne.
Så hvis Venstre, Konservative og Liberal Alliance ikke ville stemme for øget kontrol mod social dumping på grund af de danske lønmodtagerjob, som er i fare, kunne man have gjort det af hensyn til virksomhedsejerne.
Men det har man heller ikke gjort, og det er simpelt hen for ringe.
Med det forøgede og forstærkede samarbejde mellem Arbejdstilsynet, politi og SKAT har man holdt den første fælles razzia, og den har været holdt med en stor fangst af udenlandske firmaer, der ikke betaler moms og skat og ikke er registreret i RUT-registeret osv.
Men problemet med social dumping er jo ikke løst endnu, selv om det her forøgede samarbejde er et væsentligt skridt fremad, og derfor er der, som det er blevet nævnt i debatten, blevet nedsat et tværministerielt udvalg, der skal komme med yderligere forslag senest den 1. oktober i år til at effektivisere kampen mod social dumping yderligere.
Kædeansvar betyder, at hovedentreprenøren eller den, der bestiller arbejdet, skal have ansvaret for, at hans underentreprenører betaler skat og moms.
Og hvis de ikke betaler, kan SKAT i stedet kræve de manglende penge hos hovedentreprenøren.
Det betyder, at hovedentreprenøren eller bestilleren af arbejdet fremover vil tænke sig om to gange, inden den pågældende laver aftaler med plat- og svindelfirmaer som underentreprenører, for det vil nemlig kunne koste hovedentreprenøren kassen.
Derfor mener vi i SF, at det er en god idé at få det her kædeansvar indført ved lov.
Men vi har også andre forslag.
Et af dem er, at vi mener, Arbejdstilsynet bør have magt til at kunne standse arbejdet på en byggeplads, hvor det pågældende udenlandske firma ikke er registreret i RUT-registeret.
Det vil være et effektivt redskab til at få alle de udenlandske firmaer registreret.
Vi mener også, at Arbejdstilsynet skal have bemyndigelse til at uddele en såkaldt administrativ bøde for manglende registrering i RUT-registeret svarende til, at en parkeringsvagt kan uddele en bøde til en bilist, der holder ulovligt parkeret.
De her forslag er, hvad vi arbejder for i SF.
Jeg vil gerne understrege, at det ikke er noget, som er forhandlet mellem de tre regeringspartier, og derfor kan jeg heller ikke på nuværende tidspunkt sige, om forslagene vil ende med at blive gennemført.